
Exacyl oldatos injekció
tranexámsav

Mielőtt elkezdik alkalmazni Önnél ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához, gyógyszerészéhez vagy a gondozását végző egészségügyi szakemberhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy a gondozását végző egészségügyi szakembert. 
Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont

A betegtájékoztató tartalma:

1.	Milyen típusú gyógyszer az Exacyl és milyen betegségek esetén alkalmazható?
2.	Tudnivalók az Exacyl alkalmazása előtt
3.	Hogyan kell alkalmazni az Exacyl-t ?
4.	Lehetséges mellékhatások
5.	Hogyan kell az Exacyl-t tárolni?
6.	A csomagolás tartalma és egyéb információk


1.	Milyen típusú gyógyszer az Exacyl és milyen betegségek esetén alkalmazható?

Az Exacyl tranexámsavat tartalmaz, mely a vérzéscsillapító és a fibrin feloldását gátló (antifibrinolitikus) aminosavak csoportjába tartozik.
Az Exacyl-t felnőttek és 1 éves kor feletti gyermekek esetén vérzések megelőzésére és kezelésére alkalmazzák, melyet a véralvadék feloldási folyamatának (fibrinolízis) gátlásával idéz elő.

Speciális alkalmazási területei részletesen:
· Nőknél erős menstruációs vérzés
· Gyomor-bélrendszeri vérzés
· Vizeletkiválasztó rendszerben jelentkező vérzés, így prosztataműtéteket követően vagy a húgyutakat érintő műtétek után fellépő vérzés
· Fül-orr-gégészeti műtétek 
· Szív-, hasi vagy nőgyógyászati műtétek
· Olyan gyógyszeres kezelést követően fellépő vérzés esetén, melynek célja a vérrögök feloldása volt


2.	Tudnivalók az Exacyl alkalmazása előtt

Nem alkalmazható Önnél az Exacyl:
· ha allergiás a tranexámsavra vagy a gyógyszer (6. pontban felsorolt) bármely egyéb összetevőjére.
· jelenleg vérrögképződéssel járó betegségben szenved.
· úgy nevezett „konszumpciós koagulopátiában” („elhasználódásos alvadási zavar”) szenved, ami azt jelenti, hogy a vér a szervezetében mindenütt elkezd megalvadni, majd az alvadást követően vérzések lépnek fel.
· súlyos veseproblémája van.
· kórelőzményében görcsrohamok szerepelnek.

A görcsrohamok és az agyduzzanat kialakulásának veszélye miatt az Exacyl készítményt tilos a gerincbe, epidurálisan (a gerincvelőt körülvevő térbe) vagy az agyba beadni.

Amennyiben úgy gondolja, hogy a fentiek valamelyike igaz Önre, vagy kétségei vannak, jelezze kezelőorvosának az Exacyl alkalmazásának megkezdése előtt.

Figyelmeztetések és óvintézkedések
Ezt a gyógyszert KIZÁRÓLAG vénán keresztül szabad beadni, intravénás infúzió (iv.) vagy intravénás injekció (iv. bólus) formájában. A gyógyszert tilos a gerincbe, epidurálisan (a gerincvelőt körülvevő térbe) vagy az agyba beadni. Súlyos káros hatásokról számoltak be, amikor ezt a gyógyszert a gerincbe (intratekálisan) adták be. Ha a gyógyszer beadása közben vagy közvetlenül utána hát- vagy lábfájdalmat észlel, azonnal jelezze kezelőorvosának vagy a gondozását végző egészségügyi szakembernek.

Az Exacyl alkalmazása előtt beszéljen kezelőorvosával vagy gyógyszerészével vagy a gondozását végző egészségügyi szakemberrel.

Jelezze kezelőorvosának, ha az alább felsorolt állapotok bármelyike igaz Önre, hogy az orvos eldönthesse, megfelelő-e az Ön számára az Exacyl-lel történő kezelés:
· Amennyiben véres a vizelete, mert az Exacyl a húgycső elzáródását okozhatja.
· Amennyiben fennáll Önnél a vérrögképződés veszélye. 
· Amennyiben Önnél testszerte fokozott véralvadás vagy vérzés jelentkezett (disszeminált intravaszkuláris koaguláció), a tranexámsav-tartalmú gyógyszerek nem alkalmazhatók Önnél, kivéve, ha Önnél heveny, súlyos vérzés lépett fel, és a vérvizsgálatok eredményei alapján aktiválódott egy véralvadást gátló folyamat, melyet fibrinolízisnek neveznek.
· Amennyiben Önnél korábban görcsrohamok jelentkeztek, az Exacyl nem alkalmazható. Kezelőorvosának a lehető legalacsonyabb adagot kell alkalmaznia, hogy elkerülje a tranexámsav-tartalmú gyógyszerekkel történő kezeléssel összefüggésben kialakuló görcsrohamokat.
· Amennyiben hosszú távú Exacyl-kezelésben részesül, fokozott figyelemmel kell kísérni a színlátással kapcsolatos rendellenességek kialakulásának lehetőségét, és amennyiben szükséges, a kezelést meg kell szakítani. Folyamatos, hosszú távú Exacyl alkalmazás esetén rendszeres szemészeti vizsgálat (a szemvizsgálatokba beleértendő a látóképesség, színlátás, szemfenék és látótérvizsgálat) javasolt. Patológiás szemészeti elváltozás esetén, különösen retinabetegség esetén, a kezelőorvosának egyedileg, szakorvossal történő konzultációt követően kell eldöntenie, hogy az Ön esetében szükséges-e a hosszú távú tranexámsav‑kezelés.

Egyéb gyógyszerek és az Exacyl
Feltétlenül tájékoztassa kezelőorvosát vagy gyógyszerészét a jelenleg vagy nemrégiben alkalmazott, valamint alkalmazni tervezett egyéb gyógyszereiről, beleértve a vény nélkül kapható készítményeket, a vitaminokat, gyógynövényeket vagy étrend kiegészítőket is.
Kiemelten fontos jeleznie kezelőorvosának, ha Ön
· olyan egyéb gyógyszereket alkalmaz, amelyek segítik a véralvadást, ezeket antifibrinolitikus gyógyszereknek nevezik
· olyan gyógyszereket alkalmaz, amelyek megakadályozzák a véralvadék‑képződést, ezeket trombolitikus gyógyszereknek nevezik
· szájon át szedhető fogamzásgátlókat szed.

Terhesség, szoptatás és termékenység
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával.
A terhesség első harmadában (trimeszter) a tranexámsav alkalmazása nem javasolt. A különböző vérzéses állapotokban alkalmazott tranexámsavról, a terhesség második és harmadik harmadában csak korlátozott klinikai tapasztalatok állnak rendelkezésre. A tranexámsav alkalmazása az egész terhesség során csak abban az esetben javasolt, ha a várható előny felülmúlja a lehetséges kockázatot.
A tranexámsav megjelenik az anyatejben; ezért az Exacyl alkalmazása szoptatás alatt nem ajánlott.

A készítmény hatásai a gépjárművezetéshez és a gépek kezeléséhez szükséges képességekre
Nem vizsgálták a gépjárművezetésre és a gépek kezeléséhez szükséges képességekre gyakorolt hatását.


3.	Hogyan kell alkalmazni az Exacyl-t?

A gyógyszert mindig a kezelőorvosa által elmondottaknak megfelelően alkalmazza. Amennyiben nem biztos az adagolást illetően, kérdezze meg kezelőorvosát.

A tranexámsavat tartalmazó oldatos injekciót lassú, intravénás injekció formájában fogják Önnek beadni.
Kezelőorvosa fogja meghatározni a megfelelő adagot és a kezelés időtartamát.

Alkalmazása gyermekeknél
Amennyiben az Exacyl-t 1 évesnél idősebb gyermeknél alkalmazzák, az adagot a gyermek testsúlya alapján fogják meghatározni. 
Kezelőorvosa fogja meghatározni a gyermek számára a megfelelő adagot és a kezelés időtartamát.

Alkalmazása időseknél
Az adag csökkentése nem szükséges, kivéve bizonyított vesekárosodás esetén.

Vesekárosodásban szenvedő betegek esetén történő alkalmazás
Ha Önnek vesekárosodása van, a tranexámsav adagját az Ön vérvizsgálati eredménye (szérum kreatinin) alapján fogják csökkenteni.

Májkárosodás esetén történő alkalmazás
Nem szükséges az adag módosítása májkárosodás esetén.

Az alkalmazás módja
Az Exacyl-t kizárólag lassú injekció formájában fogják a vénájába beadni.
Az Exacyl készítményt tilos izomba, a gerincbe, epidurálisan (a gerincvelőt körülvevő térbe) vagy az agyba befecskendezve beadni.

Ha az előírtnál több Exacyl-t alkalmazott
Amennyiben Önnek az ajánlottnál több Exacyl-t adtak be, átmeneti vérnyomásesést tapasztalhat. Azonnal jelezze kezelőorvosának vagy a szakszemélyzetnek. 

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Az Exacyl-lel kapcsolatban jelentett mellékhatások:
Az alábbi mellékhatásokat tapasztalták az Exacyl oldatos injekcióval kapcsolatban:

Gyakori (10 betegből legfeljebb 1-et érinthetnek)
· Gyomor-bélrendszert érintő hatások: hányinger, hányás, hasmenés

Nem gyakori (100 betegből legfeljebb 1-et érinthetnek)
· Bőrproblémák: kiütés

Nem ismert (a gyakoriság a rendelkezésre álló adatokból nem állapítható meg)
· Gyengeség alacsony vérnyomással (hipotenzió), különösen, ha az injekciót túl gyorsan adják be
· Vérrögök
· Idegrendszert érintő hatások: görcsrohamok (konvulzió)
· Szemet érintő hatások: látászavarok, beleértve a színlátás zavarát is
· Immunrendszert érintő hatások: túlérzékenységi (allergiás) reakciók
· Allergiás reakció, amely a gyógyszer ismételt alkalmazásakor rendszerint ugyanazon a bőrterületen jelentkezik újra, és kerek vagy ovális, bőrpírral és duzzanattal járó elváltozásokat, hólyagképződést és viszketést okozhat (fix gyógyszerkiütés). Az érintett területeken a bőr elsötétedése is előfordulhat, amely a gyógyulás után is megmaradhat.
· A vese külső részén található szövet elhalása miatt hirtelen jelentkező vesebetegség (akut renális kortikális nekrózis).

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5. Hogyan kell az Exacyl-t tárolni?

A gyógyszer gyermekektől elzárva tartandó!

Ez a gyógyszer nem igényel különleges tárolást.

A csomagoláson feltüntetett lejárati idő (Felhasználható:/Felh.:/EXP) után ne alkalmazza ezt a gyógyszert. A lejárati idő az adott hónap utolsó napjára vonatkozik.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz az Exacyl?
· A készítmény hatóanyaga a tranexámsav. Egy ampullában, az 5 ml oldatban 0,5 g tranexámsav van.
· Egyéb összetevők: tömény sósav (a pH beállításához), injekcióhoz való víz.

Milyen az Exacyl külleme és mit tartalmaz a csomagolás?
Oldatos injekció: tiszta, színtelen, steril oldat.

5 ml oldat, kék törőponttal, valamint kék kódgyűrűvel ellátott, színtelen, forrasztott OPC üvegampullába töltve.
5 ampulla műanyag tálcában és dobozban.

A forgalomba hozatali engedély jogosultja és a gyártó

A forgalomba hozatali engedély jogosultja
CHEPLAPHARM Arzneimittel GmbH
Ziegelhof 24, 17489 Greifswald
Németország

Gyártó
Delpharm Dijon
6, boulevard de l’Europe
21800 Quetigny
Franciaország

